KIRJALLINEN KYSYMYS E-1803/98

esittäjä(t): Konstantinos Hatzidakis (PPE) komissiolle

(11. kesäkuuta 1998)

Aihe: Euroopan unionin yhteisrahoittaman koulutuksen toimintaohjelman toteuttamisessa esiintyvät vakavat ongelmat

Kreikassa viime aikoina julkisuuteen tulleiden tietojen mukaan koulutuksen ja ammatillisen peruskoulutuksen toimintaohjelman seurantakomitean viimeisessä kokouksessa yhteisö ei hyväksynyt Kreikan opetusministeriön ehdotusten, jotka koskivat 70:n uuden osaston perustamista korkeakouluihin ja teknisiin oppilaitoksiin sekä yhtenäislukion toimintaa, sisällyttämistä rahoitusohjelmaan. Muilta tahoilta leikataan myös määrärahoja, yhteensä 70 miljardia drakmaa. Tämä kaikki tietenkin on vain yksi lisä koulutuksen toimintaohjelman toteutuksen yleiseen ongelmallisuuteen: vain puolitoista vuotta ennen ohjelman toimintakauden päättymistä sen määrärahoista on otettu käyttöön vain 29 %, eli ohjelmalle varatusta yhteissummasta, joka on 564,7 miljardia drakmaa, on käytetty 164,4 miljardia drakmaa.

Voisiko komissio kertoa minulle: Pitävätkö nämä tiedot paikkansa, ja missä määrin, ja myönteisen vastauksen tapauksessa, mitkä syyt ovat saaneet komitean hylkäämään opetusministeriön ehdotuksen, onko tämä hylkäyspäätös väliaikainen vai lopullinen sekä mihin Kreikalle suunnatun yhteisön tukikehyksen ohjelmiin leikatut määrärahat kanavoidaan?

Komission jäsenen Pádraig Flynninkomission puolesta antama vastaus

(3. syyskuuta 1998)

Yleissivistävää ja ammatillista peruskoulutusta koskevan toimenpideohjelman seurantakomitean kokouksessa 7. toukokuuta 1998 tärkein käsiteltävä asia oli ohjelman puolivälikatsaus ja uudet ohjelmaan liittyvät järjestelyt.

Mainitun ohjelman kokonaistalousarvio on noin 1 900 miljoonaa ecua, sen tämänhetkinen käyttöaste on noin 29 %, ja noin 1 350 miljoonaa ecua on vielä käyttämättä. Jos korjauksia ei tehdä ja aiempien vuosien käyttöaste pysyy samana jäljellä olevat kahdeksantoista kuukautta (31. joulukuuta 1999 saakka), käyttämättä jää noin 800-1 000 miljoonaa ecua.

Komissio on pyytänyt kansallisia viranomaisia tarkistamaan ohjelmaa siten, että huonosti menestyviä toimia poistettaisiin tai rajoitettaisiin, hyvin eteneviä toimia vahvistettaisiin ja ohjelmaan yhdistettäisiin uusia toimia, jotka voitaisiin käynnistää heti ja jotka olisivat ohjelman tavoitteiden mukaisia ja joiden käyttöaste olisi riittävä. Lisäksi on pyydetty ilmoittamaan joidenkin toteutettujen toimenpiteiden kokonaiskustannukset ja ryhtymään välittömästi tarvittaviin (hallinnollisiin ja institutionaalisiin) toimiin ohjelman toteuttamisen nopeuttamiseksi.

Vastauksena edellä mainittuun pyyntöön opetusministeriö teki uusia ohjelmajärjestelyjä koskevan ehdotuksen, jonka pääsisältönä oli yhtenäistetyn lukion (käyttöaste 9,5 %) talousarvion kasvattaminen ja korkeakoulutusohjelmien uudistamiseen liittyvän toimen vahvistaminen. Tähän päästäisiin myöntämällä noin 26 miljoonaa ecua 12 uuden korkeakouluohjelman perustamiseen (toimen nykyinen käyttöaste on 22 %).

Komissio ymmärtää edellä mainittujen toimenpiteiden merkityksen. Komissio ei kuitenkaan ole vakuuttunut siitä, että kaikki alunperin yleissivistävää ja ammatillista peruskoulutusta koskevalle toimenpideohjelmalle myönnetyt määrärahat voitaisiin käyttää täysimääräisesti nykyolosuhteissa. Komissio käy edelleen keskusteluja Kreikan viranomaisten kanssa löytääkseen keinoja sen varmistamiseksi, että tähän toimenpideohjelmaan kohdistetut resurssit käytetään tehokkaasti ennen ohjelmakauden päättymistä.

Rakennerahastoihin sovellettavan menettelyn mukaisesti lopullisen päätöksen yhteisön tukikehyksen toimenpideohjelman talousarvion muuttamisesta tekee yhteisön tukikehyksen seurantakomitea, jonka ylimääräinen kokous kutsutaan koolle ennen heinäkuun 1998 loppua.